المصريين عاشو لألاف السنين فى منطقة الدلتا و بنو اول دوله فى التاريخ و اسسو حضاره زراعيه متقدمه و ثقافه متفوقه عن ثقافات المناطق الصحراويه المجاوره ، و كانت منطقة الدلتا المصريه عبر التاريخ منطقة جذب لبدو الصحارى المحيطه بمصر من الشرق و الغرب و حتى لمهاجرين من اليونان و جنوب اوروبا. منطقة الدلتا بتنمو فيها نباتات كتيره منها نبات البردى اللى صنع منه المصريين ورق البردى اللى ساهم فى اصدار الكتب اللى نشرت العلم و الثقافه فى منطقة البحر المتوسط فى الفتره الهيلينستيه. و بتعيش فى المنطقه مئات الالاف من الطيور ، و فى ميتها انواع كتيره من الاسماك. فى العصور القديمه كانت التماسيح و السيد قشطه بيعيشوا كمان فى الدلتا.